Dôvodová správa
A. Všeobecná časť 
	Poslanec Národnej rady Slovenskej republiky Ľubomír Galko predkladá návrh zákona, ktorým sa dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov.
	Cieľom navrhovanej právnej úpravy je riešenie akútneho problému znemožňujúceho združeniam obcí zabezpečiť si financovanie budovania vodárenskej infraštruktúry z prostriedkov Európskych štrukturálnych a investičných fondov a Environmentálneho fondu. Združenia obcí sa v dôsledku prijatia zákona č. 263/2025 Z. z. účinného od 14. októbra 2025 naďalej nepovažujú za subjekty verejného práva, kvôli čomu sa nemôžu uchádzať o vyššie uvedené finacovanie. Táto nevhodná a nepremyslená legislatívna zmena znemožnila odhadom až stovkám obcí, ktoré si za účelom budovania vodárenskej infraštruktúry založili združenia obcí s cieľom uchádzať sa o jej financovanie z eurofondov a Environmentálneho fondu. 
	Na akútnosť problému poukázalo združenie siedmych obcí Horného Žitného ostrova, ktorým prijatie zákona č. 263/2025 Z. z. znemožnilo uchádzať sa o financovanie čistiarne odpadových vôd z európskych prostriedkov rozdeľovaných na úrovni samosprávnych krajov. Tento problém je ale omnoho rozsiahlejší. Predkladateľ má vedomosť aj o ďalších prípadoch obcí, ktoré poukazujú na zmarenie možnosti financovania dobudovania kanalizácie a vodovodu aj z prostriedkov Environmentálneho fondu. Ten vyhlásil vo februári výzvu B1 ochrana a využívanie vôd, v ktorej už združenia obcí oprávnenými subjektmi nie sú. Na Slovensku je približne 200 združení obcí so stovkami členských samospráv, ktorých obyvatelia sú tak touto zmenou diskriminovaní.
	Neodôvodnená legislatívna zmena zásadne poškodzuje dotknuté samosprávy. Nielenže marí ich plány na budovanie vodárenskej infraštruktúry, ale v čase extrémne napätých rozpočtov utápa státisíce eur na projektovú prípravu stavieb. 
	Predkladaná legislatívna zmena tento absurdný a škodlivý stav odstráni, keďže dopĺňa definíciu subjektov verejného práva aj o združenia obcí, t. j. vo vzťahu k nim do stavu pred prijatím zákona č. 263/2025 Z. z. účinného od 14. októbra 2025, čím sa opätovne umožní čerpanie prostriedkov Európskych štrukturálnych a investičných fondov a Environmentálneho fondu aj pre združenia obcí. Keďže návrh zákona len dopĺňa túto definíciu do zákona č. 442/2002 Z. z., nijako nezasahuje do ostatných legislatívnych zmien prijatých zákonom č. 263/2025 Z. z. 
	Predkladaný návrh zákona má pozitívne vplyvy na štátny rozpočet a na rozpočet verejnej správy, nemá vplyvy na podnikateľské prostredie, nevyvoláva sociálne vplyvy ani vplyvy na informatizáciu spoločnosti a má pozitívne vplyvy na služby verejnej správy pre občana, nemá žiadne vplyvy na manželstvo, rodičovstvo a rodinu a má pozitívne vplyvy na životné prostredie. 
	Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.
Dátum účinnosti sa navrhuje dňom vyhlásenia. 























B. Osobitná časť
K čl. I
	Cieľom navrhovanej právnej úpravy je riešenie akútneho problému znemožňujúceho združeniam obcí zabezpečiť si financovanie budovania vodárenskej infraštruktúry z prostriedkov Európskych štrukturálnych a investičných fondov a Environmentálneho fondu. Združenia obcí sa v dôsledku prijatia zákona č. 263/2025 Z. z. účinného od 14. októbra 2025 naďalej nepovažujú za subjekty verejného práva, kvôli čomu sa nemôžu uchádzať o vyššie uvedené finacovanie. Táto nevhodná a nepremyslená legislatívna zmena znemožnila odhadom až stovkám obcí, ktoré si za účelom budovania vodárenskej infraštruktúry založili združenia obcí s cieľom uchádzať sa o jej financovanie z eurofondov a Environmentálneho fondu. 
​Navrhovanou zmenou zákona sa do zákona č. 442/2002 Z. z. opätovne dopĺňa definícia združení obcí ako subjektov verejného práva, ktorá bola do účinnosti zákona č. 263/2025 Z. z. (14. október 2025) uvedená v § 3 ods. 3 písm. c) zákona č. 442/2002 Z. z. Doplnenie sa vykonáva doplnením pôvodnej definície vo vzťahu k združeniam obcí do nového ustanovenia § 3 ods. 3 písm. d).
[bookmark: _GoBack]	Predkladaná legislatívna len dopĺňa definíciu subjektov verejného práva aj o združenia obcí, t. j. vo vzťahu k nim do stavu pred prijatím zákona č. 263/2025 Z. z. účinného od 14. októbra 2025, čím sa opätovne umožní čerpanie prostriedkov Európskych štrukturálnych a investičných fondov a Environmentálneho fondu aj pre združenia obcí. Keďže návrh zákona len dopĺňa túto definíciu do zákona č. 442/2002 Z. z., nijako nezasahuje do ostatných legislatívnych zmien prijatých zákonom č. 263/2025 Z. z..
 
K čl. II
Nadobudnutie účinnosti sa navrhuje dňom vyhlásenia zákona. Nadobudnutie účinnosti návrhu zákona dňom jeho vyhlásenia je odôvodnené naliehavým všeobecným záujmom umožniť čo najskôr združeniam obcí opätovne sa uchádzať o financovanie budovania vodárenskej infraštruktúry z prostriedkov Európskych štrukturálnych a investičných fondov a Environmentálneho fondu a vytvoriť predpoklady pre bezproblémové a plynulé budovanie vodárenskej a kanalizačnej infraštruktúry na Slovensku, čo možno nepochybne považovať za všeobecný verejný záujem.

